بہار بانو بیگم

بہار بانو بیگم (پیدائش: 14 ستمبر 1590ء – وفات: 8 ستمبر 1653ء) مغل شاہزادی، مغل شہنشاہ نور الدین جہانگیر کی بیٹی اور مغل شہنشاہ جلال الدین اکبر کی پوتی تھی۔

 سوانح 
 ابتدائی حالات اور پیدائش 
بہار بانو بیگم کی پیدائش 14 ستمبر 1590ء کو لاہور میں ہوئی۔ بہار بانو بیگم کی والدہ کا نام کرامسی تھا جو راٹھور خاندان سے تعلق رکھنے والے راجا کیشو داس کی بیٹی تھی۔  جس دن بہار بانو بیگم کی پیدائش ہوئی، عین اُسی روز جگت گوسائیں سے نور الدین جہانگیر کی ایک بیٹی پیدا ہوئی جس کا نام بیگم سلطان بیگم رکھا گیا۔ بہار بانو بیگم اپنے والد کی چھٹی اولاد اور چوتھی بیٹی تھی۔ بہار بانو بیگم کا سگا کوئی بہن بھائی نہیں تھا۔

 ازدواج 
مغل شہنشاہ نور الدین جہانگیر نے 1625ء میں بہار بانو بیگم کی شادی طہمورث مرزا سے کردی جو دانیال مرزا کا بیٹا تھا۔ علاوہ ازیں طہمورث مرزا کے چھوٹے بھائی ہوشنگ مرزا سے خسرو مرزا کی بیٹی ہوشمند بانو بیگم کی شادی کردی۔ 28 اکتوبر 1627ء کو مغل شہنشاہ نور الدین جہانگیر کی وفات کے بعد تخت کے دعویداروں میں شہریار مرزا نے تخت پر قبضہ کر لیا اور خود کو شہنشاہ نامزد کر دیا۔ خسرو مرزا کے ایک بیٹے داور بخش کو بڑی تگ و دَو کے بعد لاہور میں تخت پر بٹھا دیا گیا مگر تخت کا اصل دعویدار مغل شہنشاہ شاہ جہاں تھا جس کے حکم پر تخت کے غاصبوں کو گرفتار کرنے اور موت کی سزا سنانے میں ہوشنگ مرزا، طہمورث مرزا، داور بخش اور گرشاسپ مرزا بھی شامل تھے۔ 23 جنوری 1628ء کو شاہ جہاں کے حکم پر ان چاروں شاہزادوں کو لاہور میں قتل کر دیا گیا۔ طہمورث مرزا کے قتل کے بعد بہار بانو بیگم نے زندگی کے باقی 25 سال حالتِ بیوگی میں بسر کیے۔ اِس دوران بہار بانو بیگم کا زیادہ تر قیام آگرہ اور دہلی میں رہا۔

 وفات 
بہار بانو بیگم نے 8 ستمبر 1653ء کو 62 سال کی عمر میں آگرہ میں وفات پائی۔بہار بانو بیگم کی تدفین آگرہ میں واقع مقبرہ مریم الزمانی میں کی گئی۔

 حوالہ جات 

زمرہ:مغل شاہزادیاں
زمرہ:مغل اشرافیہ
زمرہ:خاندان تیموری
زمرہ:ہندوستانی خاتون شاہی اقتدار
زمرہ:سولہویں صدی کی ہندوستانی خواتین
زمرہ:سترہویں صدی میں ہندوستانی خواتین
زمرہ:ہندوستانی شہزادیاں
زمرہ:ہندوستانی بادشاہی
زمرہ:مغلیہ سلطنت کی خواتین
زمرہ:سولہویں صدی کی ہندوستانی شخصیات
زمرہ:سترہویں صدی کی ہندوستانی شخصیات
زمرہ:شہنشاہوں کی بیٹیاں
زمرہ:ویکی ڈیٹا سے مختلف مختصر وضاحت
زمرہ:سترہویں صدی کی مغلیہ سلطنت کی شخصیات